Kaerell

Ar gaerell (lesanvet ivez ar buan, ar c'hoantig, pe Marc'harid-koant), (Mustela nivalis) zo ur bronneg, ezel bihanañ ar genad Mustela.

 Annez 

Bevañ a ra ar gaerell e Norzhamerika, Azia hag Europa (nemet en Iwerzhon). Degaset eo bet da Zeland-Nevez.

Kredet ez eus bet ez ae ar boblañs amerikan d'ober ur spesad distag met dilezet eo bet ar vartezeadenn-se bremañ. He c'havout a reer e pradeier, e strouezhegi ha war vevenn ar c'hoadegi dreist-holl.

 Doareoù pennañ 

Ul loen moan lostek dezhañ pavioù berr eo ar gaerell evel an holl izili eus kerentiad ar mustelideged, ar pezh a ro tro dezhi da heuliañ he freizhoù en o douarenn. Sklaeroc'h eo he blevenn eget hini izili all he genad ha gwenn eo he c'hof. Er rannvroioù yen e c'hell mont da wenn penn da benn. Ne'z a ket en tu all da 23 cm.

 Magadurezh 
Logod a ya d'ober ar pep brasañ eus he boued (war dro 350 bep bloaz) met pa gav un neizhiad gedon bihan, n'eo ket evit mirout da lazhañ ha da zebriñ anezho.

 Emzalc'h 

En hec'h-unan e vev ar gaerell en diavaez eus ar c'houlz embarañ. Gallout a ra ar parezed genel meur a wech bep bloaz pa vez trawalc'h a voued. Hemolc'hiñ a ra ar gaerell preizhoù kalz brasoc'h egeti, evel ar c'honikled.

 Liammoù diavaez 

Ar gaerell war Animal diversity Web

Rummad:Loened Eurazia
Rummad:Loened isarktikel
Rummad:Loened Norzhamerika
Rummad:Mustelidae